**Răsărirea Poeziei**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Simt, Doamne-n mine-un vers se-ngână

Ca basmu-n sufletul de seară

Şi-n greutatea de ţărână

Apar aripi de primăvară.

Chemarea zărilor încântă

Fărădelegea neştiinţei,

Iar inima bălană cântă

Uluitoare apariţii.

Strâng ineditul ca odorul

Noroc ce mi s-a dat în viaţă,

Aleargă fără sine dorul

De la prefaţă la prefaţă.

Ţesând prin razele curate

Senine, mlădioase vise

Pierdui hotaru-a ce se poate

Şi ce-mi sunt încă interzise.

O pasăre s-a rupt din peşte

A evoluţiei minune

Că existenţa îmi trosneşte

Cu orişicare-nţelepciune.

Statornicele metereze

Prinse-n banal beton de minte

Se prăbuşesc pe ipoteze

Lăsându-le fără cuvinte.

Învolburarea-nvârte fulgii

De nume, fapte şi soluţii

Şi nu-nţeleg cine-o străpunge –

Triumf de tron ori revoluţii.

Neînţelept la ce mă doare,

Cunoscător la neştiute,

Îngenuncheat pentru o floare,

Cuceritor de pisc de munte,

Răsunător la stări de linişti,

Lin înspre fapte de tarabă

Împiedicându-mă prin mirişti

Păşesc fără probleme arbori.

Şuvoaiele lovesc în sânge,

Iar eu cu palmele prind fire,

Ceva mă-nalţă şi mă frânge

Mărindu-mi ochii de uimire.

Încerc să gem ca subjugaţii

Îngheboşindu-mă în jale,

Dar mă lovesc de constelaţii

Cu tălpile-nglodate-n vale.

Neregula şi antilege

Mă risipesc cu-ncătuşare...

Dar cine poate înţelege

De unde slovele-mi vin oare?

Eu doar hapsân le prind, le apăr

Ţinându-le în piept grămadă

Apoi străbat prin ele teafăr

Ca ghiocelul prin zăpadă.

Din înălţimea răsăririi

Să văd uimit peste troiene

Cum încă-o parte de vorbire

Primăvăratic se aşterne.

S-au încurcat boboci cu poame,

Se-mpleticesc extaz cu geamăt...

Un vers se-nalţă-n mine, Doamne,

Şi eu ca frunza lui doar freamăt.

Victor Bragagiu